Atomforsker drept i eksplosjon i Teheran
En person til skal i følge vitner være skadet, melder NTB. Eksplosjonen skjedde på en plass i nærheten av Allameh Tabatai universitetet i den nordlige delen av Irans hovedstad Teheran. Politiet er i gang med etterforskning. En motorsyklist skal ha festet en bombe på siden av en Peugeot, i følge det iranske nyhetsbyrået Fars. Teherans viseguvernør, Safar Ali Bratloo, hevder Israel sto bak eksplosjonen. Israel likviderte forskeren for å militarisere situasjonen og forstyrre valgprosessen i Iran, sier viseguvernøren ifølge nyhetsbyrået Fars. Den avdødes navn er Mostafa Ahmadi-Roshan, i følge Reuters. Ahmadi-Roshan (32) var foreleser og forsker ved det kjente universitetet og var involvert i forskning på anriket uran. Drapet på forskeren føyer seg inn i rekken av atomforskere som har blitt drept i Iran. Myndighetene i Teheran har anklaget både Storbritannia og USA for disse drapene, men begge avviser påstandene. (VG Nett / NTB)
En iransk atomforsker ble drept av en bilbombe i Teheran onsdag morgen. Byens viseguvernør beskylder Israel for å stå bak angrepet.